Kjell A. Nordström (stylist)

Kjell Anders Ingebrethsen Nordstrøm (født 1962 i Göteborg) er en svensk-norsk designer som er mest kjent under sitt tidligere alias Baron von Bulldog.

Mote 
Nordström bodde 1982-1988 i Paris og jobbet som sjefsdesigner for Art Mode, moteredaktør for Mode Avantgarde samt frilans for Jean Paul Gaultier, Comme des Garcons, Louis Feraud og Pierre Balmain. Han flyttet til Oslo 1989, og startet i 1996 designkonseptet Baron von Bulldog.

Han stod i 2004 for lanseringen av kleskolleksjonen «Behn og Bulldog» sammen med Ari Behn, og han ble kåret til årets designer under Oslo Fashion Awards i 2005. Han har fra før av utstilt en rusmiddelavhengig venn på Kunstnernes hus i Oslo. Nordström mottok mye oppmerksomhet på grunn av lanseringen av den naziinspirerte kolleksjonen PROPAGANDA, bare få dager etter Holmlia-drapet.

Øvrige kjente kolleksjoner designet av Nordström for Baron von Bulldog er «Stars & Groupies», «Circus Maximus», «…being boring», «EUROPA», «the Alpha Male», «HEROES», «Eva Braun Kollektion» og «East End Boys & West End Girls».

Nordström avsluttet Baron von Bulldog-konseptet våren 2008 og startet høsten 2009 ett nytt designkonsept med navnet «Dobbermann und Dobbermann». Han startet i 2014 merket Bastards & Bluebloods og konseptet Tailor My Dog, som skreddersyr hundeklær.

Nordström var kreativ leder for Sisters In Business fra 2014-2016 og designet i denne perioden kolleksjonen «Black Rose» som bygger på idéen om «den lille sorte». Kolleksjonen ble vist i Jakobskirken, med 24 motepersonligheter som modeller. Siden 2017 designer Kjell Nordström for By BVB AS, som han driver sammen med partner Morten Ingebrethsen. By BVB lanserte høsten 2018 «The Baronette».

Hårstylist 
Nordström er også kjent som hårstylist og vant Årets Frisør Norge 2000 og Årets Avantgarde Hårstylist 2001. 
Har arbeidet som frilans hårstylist for L'Oréal 2000-2008, og var kreativ leder for Spaghetti Frisør fra 1990 til 2002. Arbeidet på JOJO & Friends og var 2009 kreativ leder for SEBASTIAN Professional. Eier av salongen Nordström & Co på Steen & Strøm fra 2009-2012.

Kostymedesigner, film og teater 
Nordström var kostymedesigner for skrekkfilmene Fritt vilt, Fritt vilt II og Fritt vilt III i 2007-2010 for Fantefilm.
Han har også designet kostymene til filmen Tommys inferno (Friland Film) og Kalde føtter (Nordisk Film) samt kortfilmene Roswell Enterprises (Friland Film) og Kubisten (You are here Film).

Nordström har også designet kostymene til Reisen til julestjernen (Moskus Film), Flukt (Fantefilm), Detektiv Downs (Friland Film), Doktor Proktors prompepulver og Doktor Proktors tidsbadekar (MAIPO Film).

Nordström har i 2016 arbeidet som kostymedesigner for teaterstykket Jag Händel (Atalante Teater Göteborg, og i 2017 for Orlando på Rogaland Teater.  

Nordström var i 2018 kostymedesigner for tv-produksjonen Exit for NRK og Fremantle Media, sendt i januar 2019 på NRK, og sesong 2 i 2020 (kommer på NRK våren 2021). 

Nordström designet kostymene for NRKs TV-produksjon Maskorama for Fremantle Media høsten 2020. For serien ble han nominert til Gullruten 2021 og Gullruten 2023 i klassen beste kostyme.

Referanser

Eksterne lenker 
 

Norske moteskapere
Norske frisører
Norske kostymedesignere